SKRIFTLIG FORESPØRGSEL E-3679/00

af Daniel Varela Suanzes-Carpegna (PPE-DE) til Kommissionen

(29. november 2000)

Om: Støtte til eksport af overskydende mejeriprodukter

Den nyligt indførte støtte- eller restitutionsordning ved eksport til tredjelande af mælkepulver og smør har forårsaget forstyrrelser af markederne i det sydlige Europa som følge af overførsel af mælk til andre lande, som traditionelt eksporterer mejeriprodukter.

Kan Kommissionen oplyse, hvilke medlemslande, der har modtaget denne støtte, med angivelse af beløb, produkter, mængder og bestemmelsessteder?

Kan Kommissionen oplyse, hvor længe støtten vil blive opretholdt, hvilke beløb der påregnes anvendt, hvilke kapitler og poster, den omfatter, samt disses endelige målsætning, såfremt støtten opretholdes?

Svar afgivet på Kommissionen vegne af Franz Fischler

(12. januar 2001)

De foreløbige tal for udgifter til eksportrestitutioner til skummetmælkspulver og smør for budgetåret 2000 findes i en tabel, som er blevet sendt direkte til det ærede medlem og Parlamentets sekretariat. Tabellen indeholder ligeledes tallene for eksporten af begge produkter i perioden januar- september 2000.

Kommissionen vil med disse tal gerne understrege, at betaling af eksportstøtte i en bestemt medlemsstat ikke kan betragtes som en angivelse af de eksporterede produkters oprindelse og heller af hjemstedet for den operatør, der eksporterer dem. Da eksporttilladelser kan bruges i alle medlemsstater og varer kan flyttes frit til alle dele af Fællesskabet, kan eksportører anmode om udbetaling af eksportrestitution i det land, hvor varerne lastes på et skib.

Vedrørende skummetmælkspulver var eksporten på 304 800 ton, som navnlig blev eksporteret til Algeriet (50 379 t), Mexico (50 013 t), Indonesien (25 151 t), Filippinerne (24 688 t) og Thailand (17 263 t). For så vidt angår smør/smørolie, blev eksporten på 115 100 ton især eksporteret til Rusland (18 520 t), Saudi-Arabien (11 865 t), Egypten (7 762 t) og Marokko (6 812 t).

Eksportrestitutioner for mælk og mejeriprodukter er et vigtigt virkemiddel i den fælles markedsordning for mælk og mejeriprodukter. Restitutionsbeløbet for de forskellige mejeriprodukter fastsættes på basis af prisforskellen mellem Fællesskabet og verdensmarkederne, og der tages hensyn til Fællesskabets forpligtelser vedrørende eksportstøtte, der er indgået under Verdenshandelsorganisationen (WTO).

Den fremtidige udvikling inden for eksportstøtte og omfanget af eksporten af mælk og mejeriprodukter vil derfor afhænge af resultatet af den nye runde af handelsforhandlinger under WTO, Fællesskabets relative prisniveau og det overskud, som Fællesskabet kan eksportere.

Endelig mener Kommissionen ikke, at der er grund til at antage, at eksporten af skummetmælkspulver og smør til tredjelande kan have forårsaget forstyrrelser på markederne for mejeriprodukter i det sydlige Europa i den seneste tid. Hvis man tager smør som eksempel, blev der ud af en samlet mængde overskudssmør på 44 078 t, som Fællesskabet opkøbte til interventionslagrene i 2000, opkøbt 12 982 t i Spanien, 3 762 t i Portugal og 2 350 t i Italien. Støtteforanstaltningerne for markedet er derfor relevante for Fællesskabet som helhed.